Médée
Médée er en opéra-comique i tre akter af Luigi Cherubini; librettoen er af den franske dramatiker François-Benoît Hoffmann (1760-1828) efter Euripides’ tragedie om den græske prinsesse Medea og hendes elskede, helten Jason. Operaen blev uropført i Paris i 1797 og opført i Wien i 1809 i en forkortet italiensk oversættelse.
I 1854 ændrede den tyske komponist og dirigent Franz Paul Lachner (1803-1890) den oprindelige versions talte dialoger til recitativer i tysk romantisk stil, og denne version forblev den gængse indtil 1980'erne.
Operaen blev først opført i Italien 1909 i en italiensk oversættelse af Lachners version med titlen Medea, der 1953 fik fornyet succes takket være Maria Callas’ enestående præstation i titelpartiet.
I 1980'erne blev operaen igen opført i den franske originalversion, bl.a. i 1989 på Covent Garden og i 2011 på Théâtre royal de la Monnaie, Bruxelles, i en kontroversiel opsætning med moderniserede dialoger af sceneinstruktøren Krzysztof Warlikowski (f. 1962).
Talrige operaer er lavet over Medea-myten, hvoraf de kendteste er: Giasone (Jason, 1649) af Francesco Cavalli, Médée (1693) af Marc-Antoine Charpentier, Medea (1775) af Georg Benda, Medea in Corinto (1813) af Johann Simon Mayr (1763-1845), Médée (1939) af Darius Milhaud og Medea (1991) af Mikis Theodorakis.